د افغانستان د سرچينو د دهليز پراختيا:

د سړك اجرایئوی لنډيز

# 1. سریزه

په ټولو موسمونو کې د کارونې وړ لارې او سرکونه د سرچینو دهلېز لپاره خورا مهمې دي، په ځانګړي توګه د دهلېز په لومړنیو کلنو کې. د لومړنيو توليداتو صادرول او يا د کورني استعمال لپاره د هغوي ويش ( د بيلګي په ډول تصفیه شوي پطرولي تومحصولات) به تر ډېره په لویو ملي لارو او سړکونو اتكاء ولري. په عین وخت کې د اورګاډیو په پرتله د سړکونو اسانه لاس رسي او کلیوالو سیمو سره اړیکه او د بريښنا په پرتله چټك مهالويش ته په پام سره ممکن سړکونه د سرچینو د هلېز د زېربنا د پانګونو تر منځ د پراخه ودې لپاره لنډمهاله او منځ مهاله پوتانسیال برابر کړي. لارې يا سړكونه د كانونو د فعاليتونو، د بريښنا د شبكې د خدماتو او فابريكو او صادراتي ماركيټونو ته د كانونو د محصولاتو د ليږد لپاره اړین ګڼل كيږي. د ۲۰۰۲ كال راهيسې د لارو يا سړكونو په شبكې كې د پام وړ پانګونه ترسره شوی ده. د اقداماتو ډیره برخه د کلیوالي، ښاري سرکونو او ولایتي او ملي لارو د فریکي حالت په ښه کولو متمرکز پاتې شوی ده. د سرچينو د دهليز په یو شمېر برخو کې نوي جوړ شوي سړكونه، او ځينې نور یې نوي سړکونه لري خو د دوي اړيكې سره پرې دي. د پخوانيو ساتل او د ورستنيو بشپړول به د دغه دهليز لپاره حياتي وي.

**2. ګډ موضوعات: عمليات او حفظ و مراقبت**

د كلنو راهيسې د لارو يا سړكونو په سكټور كې په سخته او نرمه بڼه د پام وړ پانګوني شوی دي. خو د دې زېربناوو د سست حفظ و مراقبت له امله د هغوي څخه ګټې د خطر سره مخامخ دي . خرابې لارې د ليږد بیی په څرګند ډول لوړوي او له همدې امله ټولنیز-اقتصادي پرمختګونه زیانمن کیږي. په یو مناسب ادارې او حقوقي چوکاټ ولاړ د حفظ و مراقبت د اغيزمند ميكانيزمونو د نشتون امله د لارو يا سړكونو پراختیا او بیا جوړونه كېدای شي کومه ګټه ورنکړي. اداري او پروسيجري ريفورم بايد ترسره شي تر څو دغه ګټو ته پراختیا ورکړل شي. په ځانګړي ډول، د دهليز لپاره د ارتباط مهمې لارې يا سړكونه به د باور وړ اوږدمهالي حفظ و مراقبت ته اړتيا ولري.

له يوې خواه، يوه مثبته وده د افغانستان د بیا رغاونې صندوق د عملیاتي او حفظ و مراقبت کړکی (ARTF O&M Funding Window) توافق دی. بل دولت له خوا د حفظ و مراقبت په خاطر د نورو پېسو د برابرولو لپاره په نفتي موادو باندې د مالیي منظوري ده چې له امله به یې د لارو يا سړكونو د حفظ او مراقبت لپاره د ټول ګټو یا فواید عامې وزارت بودیجه كوم چې مخكې ډيره لږه يعني تقريبا 25 میلونه ډالره وه ، به د پام وړ زیاتوالې ومومي.

خو دې بوديجې ته د لاس رسي ( د اې ار ټي اف په قضيه كې) او په اغيزمند ډول د هغې کارونې لپاره بايد یو شمېر اداري ننګونو ته پام وشي. پدغه ننګونو کې دا لاندې شامل دي:

* د عملياتي سكټور د واضح او منل شوي ستراتيژی نه شتون (د سړكونو د ادارې او د سړکونو د صندوق په اړه د توافق لیک نامعلوم وضعیت په ګډون)
* د تمويلونكو ضعيفه همغږي او د معلوماتو شريكول
* د سړك جوړونې يو ضعيفه کورنې صنعت
* د ولايتي حفظ و مراقبت څانګې ، پي اي يو ګانو په وسيله د حفظ و مراقبت كار ترسره كول
* د تجهيزاتو، بوديجې، تخنيكي وړتياو او اداري ظرفيتونو نه شتون

د لومړني ننګونې د منځه وړلو لپاره کار پېل شوی دی. د ټول ګټو یا فواید عامې وزارت لخوا د حفظ و مراقبت د ستراتيژی یوه طرحه جوړه شوی ده، که څه هم چې دغه طرحه د ډيرو ننګونو سره يوځای ده. د نړېوال بانك او اې ایي ټي اف پروژې (AITF Project) لخواه د تخنيكي مرستو د کارونې په ګډون د مرستندويو د ملاتړ بېلابېلې برخې د دې ستراتيژی د غښتلتيا او عملې كيدلو لپاره چمتو کیږي. د افغانستان د بیا رغاونې صندوق کړکی (ARTF window) ته د لاس رسي لپاره به دا اړینه وي چې دغه کار ۲۰۱۳ کال د اګست یا سپټمبرمیاشتې پورې بشپړشي. د دغه کارونو بشپړونه باید د لومړیتوبونو په سر کې ځای ولري.

پدې برسېره، د دې کار د ترسره کولو لپاره دا مهمه ده چې پیچلتیاوې کمې او د سترو نوښتونو څخه ډډه وشي، څو په اداري وړتیا باندې زیات بوج رانشي. د عملیاتو او حفظ او مراقبت ستراتيژی (O&M Strategy) طرحه او پلي كيدنه بايد بدلونونو ته اجازه وركړي، پدې معنا چې زده كړه وشي او بیا د هغوي پر بڼسټ موډلونه عيار كړای شي. تداركات، مالي مديريت او خونديتوبونه ځانګړې پاملرنې ته اړتيا لري ترڅو ډاډ تر لاسه شي چي نااټکل شوی ځنډونې مهم كارونه ونه ځنډوي.

په ټوليز ډول، بيا د مهم سړكونو د حفظ و مراقبت وړتیا رامنځته کولو لپاره د سرچينو دهليز پلان د چټک او پام وړ ریفورم یا سمونونو غوښتنه کوي. د دي موخي ترلاسه كولو لپاره يوه عملي لاره دا ده چې د عملیاتو او حفظ او مراقبت چارې د قراردادونو په وسیله ترسره شي او په تدريجي ډول د حفظ و مراقبت په ځواك باندي اتكاء راكمه شي او په عین حال کې د سړك جوړونې کورني صنايع پراختيا هم ومومي. دغه چاره باید د هیواد تر ټولو مهم سړک سالنګ او اړونده شبکې د عملیاتو او حفظ او مراقبت د قرارد څخه پېل شي.

**3. د هندوكش څخه تيريدونكي برخه ( د سالنګ لار او فرعی سرکونه)**

دا دهليز د هيواد يو خورا مهمه لاره جوړوي چي د كابل څخه سالنګ ته غزيدلې ده. دلته د كانونو لپاره په ستري كچي پانګوني شتون نلري، خو د کابل څخه تر مزارشریف پورې د شمال-جنوب ترافيكي دهليز د پرانیستي ساتلو لپاره خورا مهم دی او د شمال او جنوب د پانګونو لپاره د صاداراتي لارو اضافي انتخابونه منځته راوړي. په عين وخت كې د سالنګ لار د افغانستان یو تر ټولو مهم سړک دی. د دې پراختيا، بيارغاونه او د كارونې وړ ساتل د شمال او جنوب تر منځ د اړیکو د تامین لپاره اړینه ده. یاده لار د لاندې ننګونو سره مخ ده:

* دغه مهمې لارې په تېرو لسو (۱۰) کلنو کې ډېر لږ لومړیتوب لرلې دی.
* ډېرې لږې د ترمیم چارې یې تر سره شوی دي
* د خدماتو كچه يې په تدريج کمه شوی ده
* د ټول ګټو وزارت د سالنګونو د حفظ او مراقبت د اوسني واحد وړتیا بسنه نه کوي
* د تونل د فعاليت سره د خونديتوب جدي موضوعات
* د تونل لپاره د بريښنا او هوا اسانتیاوې نیمګړي دي
* د تونل او د واوري د ګالريو څخه د اوبو ویستنې سیستم ضعف
* نوي تونل زيات وخت ته اړتيا لري (تمویلونه او جوړونه یې)

په ۲۰۱۲ كې د نوي تونل او د سړك د برخو لپاره د عملي کېدنی مطالعات بشپړ شو او د دولت او پراختیایي ټولنې ترمنځ د غوره شوي انتخاب د تمویل په هكله خبرې اترې روانې دي: د دوشي څخه تر باميانو پوري يوه فرعي لار او وروسته تر هغې پخپله د تونل رغاول.

د دغه مقصد د ترلاسه کولو لپاره باید دا لاندې ګامونه پورته شي:

* د تونل د ترمیم او د پل مټک-شيبر لارې په ګډون د شېبر– دوشي لارې داوطلبي او جوړونه او همدا رنګه د حفظ و مراقبت مدیریت څو چې د نیمګړتیاوو د لېرې کولو لپاره ټاکلې وخت ختمیږي
* د تونل ، ګالريو او د تونل د سړك د بشپړې بیا رغاونې ډیزاین او د داوطلبی اسناد
* د دغه بشپړي بيا رغاوني داوطلبي او قرارداد لاسلیکول
* بېړنې طرزالعملونه چې د پانګوالو د پانګونې لپاره په چټکه د ترتیباتو نیولو په برخه کې وکارولې شي؟ ( بيا به هم د تداركاتو پروسه وخت ونيسي!)

# 4. د شمال د تيلو او ګازو برخه

شمالي دهليز به د امو سیند څخه د تېلو او ګازو د توليداتو د ليږد سره مرسته وکړي. د سړكونو دغه برخې به د تیلو او ګازو د اسانتیاوو د ټرانسپورټ اړتیاوې هم پوره کړي. په راتلونكي كې د افغان تاجيك د تيلو او ګازو حوزې سره نښلیدنه هم په پام كې ده.

## الف) د لاري يا مسير ټاكل

هغه سړكونه چې شمالي دهليز كې په فوري ډول د تيلو او ګازو په ساحو اغيزه لري، د ۷۶ الف برخه هغه سركونه چې د لاندې سيمو ترمنځ دي په ګوته كوي:

***1 مسير :*** اندخوي، شبرغان، مزارشريف، دوشي، څخه تر كندز او كابل

***2 مسير:*** د ميمنې او قيصار له لاري د اندخوي څخه ترهرات پورې

***3 مسير:*** د ګاونډيو هيوادنو سره نښلیدل: د حيرتان له لاري ازبكستان ته ، د اقيني له لاري تركمنستان ته او د هرات له لاري ايران ته.

## ب) د سړك وضعيت

د ۲۰۱۲ كال د مئې تر میاشت پورې د اندخوي، مزارشريف او كندز ترمنځ د ۱ مسیر برخې پدې وروستیو کې رغول شوي دي. په الف ۷۶ كې كارونه د هرات شمال ته رسيدلي څو اندخوي او هرات سره ونښلوي. د الف ۷۶ دغه برخه د حفظ و مراقبت يو قرار داد ته اړتيا لري چې د سړك څخه د ګتې اخيستلو موده وساتي يا اوږده كړي، په ځانګړي ډول كله چي توقع دا ده چې ګن شمېر د تیلو ټانکرې به دغه مسير وكاروي.

## ج) مهمې برخې

د امو سیند له حوزې څخه د تيلو او ګازو استخراج د اندخوي او مزارشريف سړك استراتيژيك اهميت خورا زيات لوړوي. هغه برخې چې د ګاونډي هيوادنه سره نښلوي، د صادراتو د مجرا لپاره ډيرې زياتې مهمې دي. د مزار شريف او کندزترمنځ برخې لا زياته پراختيا به هغه مهال نوره هم مهمه شي که چېرې په افغان-تاجیګ حوزې کې د پام وړ موندنې وشي.

**5. د جنوب شرق د مسو برخه**

په جنوب شرق كې مس تر ټولو مهم منرال دی. ذخاير يې تر ډیره په عينك، شمالي عينك او زركشانو كې موقعیت لري. نو پدغه اساس د سړکونو هغه دهليزونه چې په یادو سیمو کې کارول کیږي باید ورغول شي او د حفظ او مراقبت لپاره یې یو میکانیزم رامنځته شي. تر ټولو مهمه اړتيا د طورخم – جلال اباد سړك پراختيا او رغاوني چټک کول دي.

## الف) د لاري يا مسير ټاكل

***1 مسير:*** له عينك څخه طورخم ته د جلال اباد له لارې. د دې مسیر ډيرې برخې د الف ۱ ملي لوی لار (A1 national highway) چې پاكستان سره نښلي، لاندې راځي.

***2 مسير:*** عينك، ميدان شهر، هاجيكګ، ايشپشته، دوشي ، مزارشريف.

***3 مسير:*** له كابل څخه كندهار ته د زركشانو له لارې.

## ب)د سړك وضعيت

داسي په پام كي نيول شوي چې پورته یاد شوي ټول مسیرونه به په پاخه سړکونو مشتمل وي. د ايټاليا دولت د ميدان شهر، حاجيګك – شبر ترمنځ سړک د پراختيا قرارداد ترسره كړی او هیله دا ده چې دغه كار به د ۲۰۱۵ كال د مارچ مياشتې پورې بشپړ شي. تر ټولو مهم او لنډ مسير د كابل څخه طورخم او له هغه ځايه پيښور ته دی. د اسیایي پراختیایي بانک لخوا د كابل او جلال اباد تر منځ د یو نوې برخې جوړونه تر كار لاندې ده. په پاكستان كي، د امريكا دولت ژمن دی چې د طورخم – پيښور ترمنځ سړك ته پراختيا وركړي.

یواځې د طورخم – جلال اباد سړك د یوې ضعیفې اړیکې په حیث پاتې کيږي. كه چېرې په پراخې كچې معدني مواد د پاكستان له لاري صادر شي دغه مسير به په اساني سره وتړل شي، او په حقيقت كې د دې برخې د رغاونې ارزښت په دواړو خوا كې راكم كړي. د پاكستان دولت د دې برخې د رغاوني سر بيره په ځینو ځایونو کې د فرعې لارو په اړه توافق کړی دي. خو كار سوکه پاتې شوی او د دې لارې اهمیت ته پام سره باید چې نور پراختیایي شریکان تمویل ته غاړه کیږدي څو د جوړونې کار یي ګړندې کړی شي.

**6. د شمال - جنوب د انرژی (بريښنا) او پولادو دهليز**

دا دهليز به تر ډیره د حاجيګك د اوسپني كان، د دره صوف د ډبرو سكاره او بريښنا سټيشن او د پولادو فابريكه، ايشپشته حرارتي سكرو او بريښنا سټيشن او د دره صوف او ايشپشتي څخه حاجيګك ، دشت برچي ته د ميدان شهر او يا چمتلې ته د پل مټك له لارې د لينونو يا تارونو غيزيدلو لپاره وکاریږي.

**الف) د لارې يا مسير ټاكل**

***1 مسير***: د دره صوف، شيبر، حاجيګك او ميدان شهر له لارې د مزارشريف څخه تر كابل پورې. همداراز یاد مسير به د امو سیند او باميانو څخه كابل او جنوب ته د كرهنيزو محصولاتو د ويش او همدارنګه د شمال شرق څخه شمال ته د توليدي محصولاتو د ليږدولو د دهليز په ډول وكارول شي.

**2 مسیر:** د دوشي، اشپشتې او شېبر له لارې د مزارشریف څخه تر حاجیګګ پورې

**ب) د سړك وضعيت**

ډيرې برخې یې د جوړيدلو لاندې دي او يا هم بيارغاونې ته اړتيا لري.

**ج) مهمې برخې**

د۱ *او۲ مسيرونو* بشپړيدل به د دې دهلېز په اوږدو كط د پانګونو د پېل لپاره مهم وي. پدې دهلېز كې د پلان شوي اورګاډي د پټلی په جوړولو سره به د اورګاډیو په وسیله د بارونو ليږدول وهڅول شي ( په سړکونو به د توكو دليږدول راكموي)، په ځانګړي ډول د سترو حجمونو ليږدول، او د ټولې برخې د ودې لامل به وګرځي. پدې سره به د پام وړ ګټې پراختيا ومومي، په ځانګړي ډول د فرعي برخو په پراختيا سره ( د پولادو په فابريكې كې د پانګونې له لارې).